- మూడు రోజుల నష్టాలకు తెర
- సెన్సెక్స్‌311 పాయింట్లు వృద్ధి
ముంబయి : వరుసగా మూడు రోజులుగా నష్టాలు చవి చూసిన దేశీయ స్టాక్‌ మార్కెట్లకు గురువారం ఉపశమనం లభించింది. ఇప్పటికే షేర్ల ధరలు భారీగా పడిపోయి ఉండటానికి తోడు అమెరికా మార్కెట్లు పుంజుకోవడంతో దేశీయ మార్కెట్లకు మద్ధతు లభించింది. ఈ నేపథ్యంలోనే బిఎస్‌ఇ సెన్సెక్స్‌ 311.22 పాయింట్లు లేదా 1.22 శాతం పెరిగి 25,764.78కు చేరింది. నేషనల్‌ స్టాక్‌ ఎక్సేంజీ నిఫ్టీ 106 పాయింట్లు లేదా 1.3 శాతం రాణించి 7,823 వద్ద నమోదయ్యింది. ఇంట్రా ట్రేడింగ్‌లో సెన్సెక్స్‌ 25,669-25,591 మధ్య, నిఫ్టీ 7,783-7,751 మధ్య కదలాడింది. ఇంతక్రితం మూడు సెషన్లలో సెన్సెక్స్‌ ఏకంగా 939 పాయింట్లు నష్టపోయింది.
బిఎస్‌ఇలో మిడ్‌క్యాప్‌ సూచీ 0.72 శాతం, స్మాల్‌క్యాప్‌ సూచీ 0.90 శాతం చొప్పున రాణించాయి. అన్ని రంగాల షేర్లు లాభాల్లోనే ముగిశాయి. అంతర్జాతీయ పరిణామాలకు తోడు సేవల రంగం పుంజుకుంటుందన్న సంకేతాల నేపథ్యంలో మార్కెట్లకు మద్దతు లభించింది. భారీగా పడిపోయిన షేర్ల ధరల నేపథ్యంలో మదుపర్లు కొనుగోళ్లకు మొగ్గు చూపారని బ్రోకర్లు పేర్కొన్నారు. మొత్తంగా బిఎస్‌ఇలో మదుపర్ల మద్దతుతో 1,718 స్టాక్స్‌ లాభాల్లో ముగియగా, మరోవైపు 970 స్టాక్స్‌ ప్రతికూలతలో నమోదయ్యాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 4పైసలు క్షీణించి 66.24 వద్ద ట్రేడింగ్‌ అయ్యింది. బుధవారం రూ.1,570 కోట్ల ఎఫ్‌ఐఐలు తరలిపోయాయి.
బిఎస్‌ఇలో రియాల్టీ సూచీ అత్యధికంగా 4.55 శాతం రాణించింది. లోహ సూచీ 2.43 శాతం, కాపిటల్‌ గూడ్స్‌ 1.98 శాతం, బ్యాంకింగ్‌ సూచీ 1.93 శాతం చొప్పున పెరిగాయి. కన్సూమర్‌ డ్యూరెబుల్స్‌, ఆటో, విద్యుత్‌ సూచీలు 1-2 శాతం వరకు పెరిగాయి. కెయిర్న్‌ ఇండియా అత్యధికంగా 5.78 శాతం పెరిగింది. టాటా స్టీల్‌, హెచ్‌డిఎఫ్‌సి, యాక్సిస్‌ బ్యాంకు, అల్ట్రాటెక్‌ షేర్లు 4 శాతం చొప్పున రాణించాయి. మరోవైపు ఐడియా సెల్యూలర్‌, బిపిసిఎల్‌, లూపిన్‌, హీరో మోటో కార్ప్‌ షేర్లు 0.50 శాతం నుంచి 3.10 శాతం వరకు తగ్గాయి.
జెట్‌లైట్‌ ఇండియా లిమిటెడ్‌ సంస్థ జెట్‌ఎయిర్‌వేస్‌లో విలీనానికి ఆ కంపెనీ బోర్డు ఆమోదం తెలుపడంతో జెట్‌ఎయిర్‌వేస్‌ షేర్‌ 2 శాతం పెరిగింది. ఆయిల్‌ అండ్‌ గ్యాస్‌ క్షేత్రాలను వేలం వేయడానికి కేబినెట్‌ ఆమోదం తెలుపడంతో జిందాల్‌ డ్రిల్లింగ్‌ అండ్‌ ఇండిస్టీస్‌ 11.5 శాతం ర్యాలీ చేసింది. విత్త రంగంలో హెచ్‌డిఎఫ్‌సి, యాక్సిస్‌ బ్యాంకు, హెచ్‌డిఎఫ్‌సి బ్యాంకు, ఎస్‌సిఐ, ఐసిఐసిఐ బ్యాంకు 1-4 శాతం వరకు రాణించాయి. టాటా మోటార్స్‌ షేర్లు 2 శాతం పెరిగాయి. బజాజ్‌ ఆటో 2 శాతం, ఒఎన్‌జిసి 2 శాతం చొప్పున పెరిగాయి. మార్కెట్లకు హిందాల్కో, భెల్‌, ఎల్‌అండ్‌టి, విప్రో, సిప్లా షేర్ల మద్దతు లభించింది.
మీ స్నేహితులకు రికమెండ్ చెయ్యండి